**ՄԵՂՐԻ ՀԱՄԱՅՆՔԻ ՂԵԿԱՎԱՐ ԽԱՉԱՏՈՒՐ ԱՆԴՐԵԱՍՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ՝ 2025 ԹՎԱԿԱՆԻ ԱՌԱՋԻՆ ԶՈՐԱԿՈՉԻ ԱՌԹԻՎ**

Հարգելի՛ հայրենակիցներ, սիրելի՛ նորակոչիկներ,

Այսօր՝ Մեղրի համայնքում մեկնարկում է տարվա առաջին ձմեռային զորակոչը։

Հավատարիմ մեր ազգային արժեքներին ու ավանդներին՝ դուք հայրենիքին ծառայելու եք մեծ նվիրվածությամբ ու սիրով։

Վստահ եմ, որ յուրաքանչյուրդ հոգում կրում եք այն անսասան հայրենասիրությունը, որը դարձել է հայի ոգու ու հպարտության հիմնական հիմնաքարը, բոլոր այն սուրբ գաղափարները, որոնք ձևավորում են մեր պետականությունն ու ազգությունը։

Զինվորական ծառայությունը յուրաքանչյուրիդ համար փորձություն է՝ լի դժվարություններով և բացահայտումներով ։ Բայց միևնույն ժամանակ հայրենիքի ու հայրենի հողի անառիկության համար ծառայելն իսկապես պատվաբեր ու անչափ կարևոր է։

Պետք է խնդրեմ ու հորդորեմ՝ ծառայությանը վերաբերվեք որպես սրբազան պարտքի առ հայրենիք, երբեք չկորցնեք ձեր զգոնությունն ու սթափությունը, միմյանց թև ու թիկունք լինելով՝ ծառայեք պատասխանատու ու նվիրված, ինչպես նաև պատվով կրեք ձեր համազգեստը և վերադառնաք ձեր օջախներ։

Շնորհավորում եմ նաև մեր նորակոչիկների ծնողներին ու հարազատներին՝ մաղթելով, որ հպարտությամբ մեկտեղված սպասումը թեթև ու անվտանգ անցնի։

Բարի ծառայություն ձեզ տղերք։